b"\n_START_ARTICLE_\nBetter Than Today\n_START_SECTION_\nOzadje\n_START_PARAGRAPH_\nPesem \xc2\xbbBetter Than Today\xc2\xab\xc2\xa0sta napisala Nerina Pallot in Andy Chatterley, poro\xc4\x8den par. Pesem sta v originalu napisala za njen EP Buckminster Fuller EP, izdan februarja 2009. Potem, ko se je seznanil z delom Nerine Pallot, se je kreativni vodja del Kylie Minogue z njenim mened\xc5\xbeerjem. Nerina Pallot je dejala, da ko jo je poklicala Kylie Minogue, \xc2\xbbni verjela, da je to v resnici ona\xc2\xab\xc2\xa0in o nadaljnjem nastajanju singla povedala: \xc2\xbbKo je [Kylie Minogue] pri\xc5\xa1la v studio v najbolj umazan del Londona, sem pomislila: 'V redu, o\xc4\x8ditno si tega resni\xc4\x8dno \xc5\xbeeli.'\xc2\xab Nerina Pallot in Andy Chatterley sta bila prva dva tekstopisca, ki sta s Kylie Minogue sodelovala med snemalno sejo albuma Aphrodite, ki se je pri\xc4\x8dela aprila 2009. Pesem \xc2\xbbBetter Than Today\xc2\xab\xc2\xa0je bila pravzaprav le ena od pesmi, ki so jih napisali skupaj, vendar vseh niso izdali preko albuma. Nerina Pallot je dejala, da je bila Kylie Minogue med njunim sodelovanjem \xc2\xbbprilagodljiva in ljubka in dostopna in normalna.\xc2\xab_NEWLINE_Ostale pesmi, nastale v obdobju njihovega sodelovanja niso bile dovolj dobre, da bi jih vklju\xc4\x8dili na album. Ko je vodja zalo\xc5\xbebe Parlophone Stuarta Pricea prepri\xc4\x8dal, da je decembra 2009 postal eden od producentov albuma, sta Stuart Price in Jake Shears (prijatelj, s katerim sta tako Price kot Kylie Minogue \xc5\xbee prej sodelovala), pri\xc4\x8dela s ponovno produkcijo albuma. Ko jo je preuredil, je tudi pesem \xc2\xbbBetter Than Today\xc2\xab\xc2\xa0ostala poleg pesmi \xc2\xbbAphrodite\xc2\xab\xc2\xa0edina od pesmi, nastalih v obdobju sodelovanja Kylie Minogue, Nerine Pallot in Andyja Chatterleyja, ki so jih na album vklju\xc4\x8dili.\n_START_SECTION_\nSestava\n_START_PARAGRAPH_\nPesem \xc2\xbbBetter Than Today\xc2\xab\xc2\xa0je pop pesem z mnogimi dodatnimi stili, kot so rock, funk, soul in country. Vklju\xc4\x8duje uporabo tako elektri\xc4\x8dne kot akusti\xc4\x8dne kitare. Igranje sintetizatorja in programiranje sta opravila Nerina Pallot in Andy Chatterley. Verzija Kylie Minogue je napisana v F-duru, vokali Kylie Minogue pa segajo od A\xe2\x82\x84 do F\xe2\x82\x86. V pesmi so uporabljeni akordi F-E\xe2\x99\xad-Dm-Dm-E\xe2\x99\xad-F ._NEWLINE_Pesem in njen stil so mnogokrat primerjali z drugimi deli Kylie Minogue. Novinar revije Popjustice je stil pesmi \xc2\xbbBetter Than Today\xc2\xab\xc2\xa0primerjal s pesmimi, ki jih je Kylie Minogue leta 1990 izdala preko svojega albuma Rhythm of Love. Hannah Kim iz revije Korea JoongAng Daily je napisala, da pesem vklju\xc4\x8duje \xc2\xbbklasi\xc4\x8dni prizvok disko glasbe iz devetdesetih.\xc2\xab\xc2\xa0 Med ocenjevanjem albuma je Ian Wade iz revije BBC Music napisal, da je pesem \xc2\xbbtehno-country skladba\xc2\xab. Fraser McAlpine iz BBC-ja je, \xc5\xa1e preden je ozadje pesmi raziskal, napisal, da singl \xc2\xbbvklju\xc4\x8duje glasbene odtise\xc2\xab\xc2\xa0Jakea Shearsa. \xc2\xbbIma tisti 'laurasti' element ... In tisti verz, kjer Kylie dose\xc5\xbee zelo visoke tone? Saj ste sli\xc5\xa1ali pesem 'I Don't Feel Like Dancin'', kajne? Precej podobno ...\xc2\xab Christel Loar in Nick Levine iz revij PopMatters in Digital Spy sta pohvalila besedilo pesmi, predvsem kitico: \xc2\xbbKak\xc5\xa1en je smisel \xc5\xbeivljenja, \xc4\x8de no\xc4\x8de\xc5\xa1 plesati?\xc2\xab\xc2\xa0(\xc2\xbbWhat's the point in living if you don't wanna dance?\xc2\xab) Nick Levine je Nerino Pallot in Andyja Chatterlyja pohvalil predvsem zato, ker \xc2\xbbsta si zamislila najbolj kyliejasto besedilo za Kyliejino pesem vseh \xc4\x8dasov\xc2\xab.\n_START_SECTION_\nSprejem kritikov\n_START_PARAGRAPH_\nPesem \xc2\xbbBetter Than Today\xc2\xab\xc2\xa0je s strani kritikov ob izidu prejemala me\xc5\xa1ane do pozitivne ocene. Ko so ocenjevali album, so pesem kot del albuma v glavnem hvalili. V svoji oceni albuma Aphrodite je Mikael Wood iz revije Entertainment Weekly pesem \xc2\xbbBetter Than Today\xc2\xab\xc2\xa0ozna\xc4\x8dil za pesem, ki z albuma najbolj izstopa. Wade iz revije BBC Music je pesem pohvalil in zraven napisal, da si \xc2\xbbob njej ljudje z lahkoto predstavljali vrsto ple\xc5\xa1o\xc4\x8dih vesolj\xc4\x8dkov\xc2\xab. Loar iz revije PopMatters je pesem ozna\xc4\x8dil za \xc2\xbbsladko re\xc4\x8d\xc2\xab. Nick Ward iz revije The Nelson Mail pa je, \xc4\x8deprav je album pohvalil, pesem skritiziral. Napisal je, da \xc2\xbbnobena re\xc4\x8d pesmi ['Better Than Today'] ne bi izpopolnila\xc2\xab._NEWLINE_Ko je pesem \xc2\xbbBetter Than Today\xc2\xab\xc2\xa0iz\xc5\xa1la kot singl, so ji kritiki dodeljevali me\xc5\xa1ane ocene. McAlpine iz BBC-ja je napisal, da ima pesem \xc2\xbbneusmiljen zagon\xc2\xab, ki pa je bil po njegovem mnenju \xc2\xbb\xc5\xbee nekoliko obrabljen\xc2\xab. V nadaljevanju je napisal: \xc2\xbbVeste, ko pridete do dolo\xc4\x8dene to\xc4\x8dke, morate storiti \xc5\xa1e kaj DRUGEGA. Ne glede nato, kolikokrat se Kyliejin glas povzpe zelo visoko in potem sko\xc4\x8di nazaj, ne glede na to, kako trdno se potiska v razne zahtevne akorde; pe vseeno vedno za\xc4\x8dne kot Tigger in nazadnje kon\xc4\x8da, ko odvihra na ure aerobike.\xc2\xab\xc2\xa0Singlu je dodelil tri zvezdice od petih. Novinar revije Popjustice, ki je pesem sicer ozna\xc4\x8dil za \xc2\xbbdokaj prijetno\xc2\xab, je napisal, da pesem \xc2\xbbalbumu sicer ne \xc5\xa1kodi\xc2\xab, vendar ni primerna za singl, saj \xc2\xbbni prava za njeno vrnitev\xc2\xab. Kasneje je napisal, da ga je \xc2\xbbkar malce zaskrbelo,\xc2\xab\xc2\xa0ko so oznanili, da bodo pesem izdali kot singl. Nima Baniamer iz revije Contact Music je pesem opisal kot \xc2\xbbzabavno elektro pesem\xc2\xab, ki pa \xc2\xbbna \xc5\xbealost ni dovolj odlo\xc4\x8dna, da bi postala uspe\xc5\xa1en singl\xc2\xab. Levine je v oceni albuma za revijo Digital Spy je pesem ozna\xc4\x8dil za pesem z \xc2\xbbvrhunskim dance-pop [zvokom], ki ste ga po vsej verjetnosti poslu\xc5\xa1ali \xc5\xbee celo leto\xc5\xa1nje leto.\xc2\xab. V oceni singla pa je Levine napisal, da pesem ni \xc2\xbbravno najbolj sve\xc5\xbee delo, kar jih boste sli\xc5\xa1ali na sezoni zabav,\xc2\xab\xc2\xa0vendar je v nadaljevanju pesem vseeno ozna\xc4\x8dil za \xc2\xbbsladko, zapeljivo in ljubko pesem, pri kateri se ne morete upreti, da je ne bi po prvem poslu\xc5\xa1anju predvajali \xc5\xa1e enkrat.\xc2\xab\xc2\xa0Singlu je dodelil \xc5\xa1tiri od petih zvezdic.\n_START_SECTION_\nOzadje in zgodba\n_START_PARAGRAPH_\nVideospot za pesem \xc2\xbbBetter Than Today\xc2\xab\xc2\xa0se je premierno predvajal 19. novembra 2010 na uradni spletni strani Kylie Minogue. Re\xc5\xbeirala ga je Kylie Minogue sama s pomo\xc4\x8djo svojega osebja na turneji, kar je vklju\xc4\x8devalo tudi njenega dolgoletnega prijatelja Williama Bakerja. Videospot spominja na njene nastope na turneji For You, For Me Tour (2009), saj vklju\xc4\x8duje enake plese kot na turneji, ki jih je skoreografiral Tony Testa._NEWLINE_Videospot se pri\xc4\x8dne s ple\xc5\xa1o\xc4\x8do Kylie Minogue na odru, obkro\xc5\xbeeno z raznimi laserskimi lu\xc4\x8dmi. Ob za\xc4\x8detku prvega verza je obkro\xc5\xbeena s spremljevalnimi plesalkami z ro\xc5\xbenatimi lasuljami in podlo\xc5\xbeenimi rameni ter glasbeno skupino, ki nosi lasulje v slogu filma Pac-Man. Pevka sama nosi moder pajac in srebrne louboutinke, podobne tistim zlatim, ki jih je nosila v videospotu za pesem \xc2\xbbGet Outta My Way\xc2\xab. Ekrani v ozadju prikazujejo barvite projekcije, ki so jih navdihnile videoigre, kot je Space Invaders. Ob za\xc4\x8detku pesmi Kylie Minogue sedi ob dveh oja\xc4\x8devalnikih znamke Marshall, medtem pa se na ekranih pojavljajo v 3D tehniki animirane ro\xc5\xbee, medvedje in \xc4\x8drke, ki izpisujejo besedilo pesmi. Med refrenom Kylie Minogue ponovno obkro\xc5\xbei laserska svetloba; nekateri snopi svetlobe se oblikujejo v mikrofone. Na ekranih se pojavijo ustnice razli\xc4\x8dnih barv, ki jih je navdihnil muzikal The Rocky Horror Picture Show. V zadnjem prizoru se na ekranu v ozadju predvajajo vse prej\xc5\xa1nje prizore, Kylie Minogue pa ponovno obkro\xc5\xbei laserska svetloba.\n_START_SECTION_\nSprejem\n_START_PARAGRAPH_\nVideospot za pesem \xc2\xbbBetter Than Today\xc2\xab\xc2\xa0je ob izidu prejel predvsem pozitivne ocene. Novinar revije Pink is the New Blog je videospotu dodelil predvsem pozitivne ocene in napisal, da ga spominja na \xc2\xbbbarvito videoigrico iz osemdesetih.\xc2\xab Gary Pini iz revije Paper je napisal, da sta prizore iz videospota za pesem \xc2\xbbo\xc4\x8ditno oblikovala Murakami in Pac Man\xc2\xab\xc2\xa0ter vklju\xc4\x8duje \xc2\xbbkulske laserske mikrofone, ki zares izstopajo\xc2\xab. Bradley Stern iz revije MuuMuse je videospot opisal kot me\xc5\xa1anico videospotov za singla\xc2\xa0\xc2\xbb2 Hearts\xc2\xab\xc2\xa0in \xc2\xbbThe One\xc2\xab. Nadaljeval je:\xc2\xa0\xc2\xbb... videospot za pesem 'Better Than Today' njen nastop v oddaji X Factor prekosi v \xc5\xa1tevilu laserskih lu\xc4\x8di, svetlih neonskih animacijah, ekstra dlakavih ro\xc5\xbenatih ramenih in, seveda, ubijalskih petah.\xc2\xab Novinarja revije HardCandy je videospot spominjal na videospot za pesem\xc2\xa0\xc2\xbbCan't Get You Out of My Head\xc2\xab. \xc2\xbbObo\xc5\xbeujem, da se je ponovno zdru\xc5\xbeila z roboti iz videospota za pesem 'Can't Get You Out of My Head' in jih izpopolnila z dodatki iz videoigre Tron.\xc2\xab\xc2\xa0Dodal pa je, da razen tega \xc2\xbbvideospot ni ni\xc4\x8d posebnega\xc2\xab.\n_START_SECTION_\nNastopi v \xc5\xbeivo\n_START_PARAGRAPH_\nPesem \xc2\xbbBetter Than Today\xc2\xab\xc2\xa0je Kylie Minogue prvi\xc4\x8d izvedla na svoji turneji For You, For Me Tour leta 2009. Ko je pesem izvedla na prvem koncertu v sklopu turneje v Oaklandu, Kalifornija, je dejala: \xc2\xbbVem, da mi je vzelo nekaj \xc4\x8dasa [preden sem pri\xc5\xa1la nastopat v ZDA], zato sem se odlo\xc4\x8dila, da boste vi prvi, ki boste sli\xc5\xa1ali tole ...\xc2\xab\xc2\xa0Novinar revije Rolling Stone je o spremljevalnih pevcih na turneji dejal, da so \xc2\xbbnajbolj opazna modna inovacija koncerta\xc2\xab\xc2\xa0zaradi neonsko ro\xc5\xbenatih lasulj in podlo\xc5\xbeenih ramen. Po koncertu v Chicagu je John Dugan iz revije Time Out je dejal, da je bila to \xc2\xbbnjegova najljub\xc5\xa1a pesem s koncerta\xc2\xab._NEWLINE_Da bi singl promovirala, je Kylie Minogue pesem mnogokrat izvedla na televiziji. Ve\xc4\x8dina od teh nastopov je spominjala na njeno izvedbo pesmi na turneji. 7. novembra 2010 je pesem izvedla v \xc5\xbeivo v oddaji The X Factor. Nosila je kratko rde\xc4\x8do obleko z manj\xc5\xa1imi izrezi na pasu. Med nastopom je nosila tudi srebrne pete, ki jih je nosila v videospotu za pesem. Vsi \xc5\xa1tirje sodniki so jo pohvalili; Dannii Minogue, ena od sodnic, sestra Kylie Minogue, je dejala, da si nastop zaslu\xc5\xbei \xc2\xbb\xc4\x8disto desetko\xc2\xab. Kylie Minogue je pesem 19. novembra 2010 izvedla na televizijski specijalki Children in Need 2010. Med nastopom je bila oble\xc4\x8dena v oprijeto belo obleko, podobno tisti \xc4\x8drni v videospotu. Kylie Minogue je s pesmijo \xc2\xbbBetter Than Today\xc2\xab\xc2\xa0otvorila prireditev Jingle Bell Ball radijske postaje Capital FM 6. decembra 2010. Med nastopom je bila obuta v srebrne \xc4\x8devlje z visoko peto in oble\xc4\x8dena v \xc4\x8disto, dolgo, belo obleko, ki je segala do tal. Nato je pesem izvedla na prireditvi Royal Variety Performance 10. decembra. Kylie Minogue in Gary Barlow sta dobila prilo\xc5\xbenost, da pozdravita Charlesa, princa Walesa in njegovo soprogo Camillo, vojvodinjo Cornwallsko v London Palladiumu, kjer so prireditev izvajali. Ob koncu leta 2010 je s spremljevalno glasbeno skupino na prireditvi Hootenanny Joolsa Hollanda izvedla tudi to pesem."